मंडी सचिव की मनमानी से नाराज समिति सदस्य बोले : देंगे सामूहिक इस्तीफा
जानकारी नहीं देने की बात कहते हुए निरस्त की बैठक
भास्कर संवाददाता | टिमरनी
मंडी सचिव की मनमानी के खिलाफ मंगलवार मंडी समिति का संचालक मंडल लामबंद हो गया। मंडी सचिव चल रही बैठक में आवश्यक कार्य करने की बात कहकर अचानक चले गए। इससे समिति सदस्य आक्रोशित हो गए। उन्होंने कहा सचिव कोई जानकारी नहीं देते हैं। अपनी मनमर्जी से मंडी के कार्यों का संचालन कर रहे हैं। यही हाल रहा तो सभी सदस्य सामूहिक रूप से इस्तीफा देंगे। वहीं अब मंडी समिति की बैठक 16 मार्च को होगी। कृषि उपज मंडी में पदस्थ मंडी सचिव बीके राजपूत मनमाने तरीके से काम कर रहे हैं। वे मंडी समिति अध्यक्ष सहित मंडी संचालक मंडल को कोई भी जानकारी नहीं देते। यह आरोप मंडी समिति संचालक मंडल ने मंगलवार को मंडी कार्यालय के सभाकक्ष में हुई समिति संचालक मंडल की बैठक में लगाए। सदस्यों ने बताया इससे पहले भी 28 फरवरी को हुई बैठक में भी आवश्यक कार्य आने का कहकर मंडी सचिव उठकर चले गए। मंगलवार को हुई बैठक में भी हरदा में आवश्यक बैठक होने का कहकर मंडी सचिव रवाना हो गए। लिहाजा संचालक मंडल ने बैठक निरस्त कर दी। इसे देखते हुए आगामी बैठक हंगामेदार होने के आसार नजर आ रहे हैं।
ई-मंडी के लिए खरीदी 15 लाख की सामग्री
मंडी अध्यक्ष बृजमोहन छापरे ने बताया पूर्व में हुई बैठक में राष्ट्रीय कृषि बाजार की शुरुआती व्यवस्था का प्रस्ताव रखा था। इसके बाद कोई प्रस्ताव बैठक में नहीं आया। बाजार की शुरुआत को लेकर शासन से 15 लाख रुपए की राशि आने की जानकारी मिली है। राशि से मनमाने तरीके से मंडी प्रबंधन ने सामग्री खरीदी भी की। लेकिन इसकी जानकारी अध्यक्ष और संचालक मंडल को नहीं दी। सामग्री खरीदी को लेकर निविदा निकालने और टेंडर जारी होने की जानकारी मंडी सचिव ने नहीं दी। वहीं मंडी के बाबू धीरज चौहान ने बताया संबंधित राशि से कंप्यूटर, प्रिंटर, प्रोजेक्टर आदि सामग्री खरीदी गई है। इसकी निविदा भी निकाली गई है। इसी तरह मंडी समिति के सदस्यों को जानकारी दिए बगैर 45 हजार महीने में मंडी में सफाई का ठेका दिया गया है।
महिला सदस्यों को नहीं मिलता पूरा मानदेय
मंडी संचालक मंडल की महिला सदस्य अंजुला बाई, दुर्गा मौर्य, रमाबाई ने बताया बैठक संबंधी मानदेय पूरा नहीं मिल रहा है। मंडी सचिव को बढ़ा हुआ मानदेय देने को कहा था। लेकिन कभी एक तो कभी दूसरी बैठक का मानदेय नहीं मिलता है।
सचिव जानकारी नहीं देते हैं
मंडी सचिव मनमर्जी से काम कर रहे हैं। संचालक मंडल को किसी तरह की जानकारी देना आवश्यक नहीं समझते। शीघ्र ही मंडी बोर्ड के वरिष्ठ अधिकारियों को शिकायत करेंगे। आवश्यकता पड़ी तो संचालक मंडल सामूहिक इस्तीफा तक दे सकता है। बृजमोहन छापरे, मंडी अध्यक्ष, टिमरनी
मुझ पर लगाए आराेप निराधार हैं
मैं हरदा कलेक्ट्रेट समर्थन मूल्य खरीदी की बैठक में गया था, इसलिए बैठक में शामिल नहीं रहा। मुझ पर लगाए आरोप निराधार हैं। सफाई ठेका के लिए वरिष्ठ कार्यालय से पत्र मिला, राष्ट्रीय कृषि बाजार की सामग्री खरीदी के लिए केंद्र से अनुदान प्राप्त हुआ है। बीके राजपूत, मंडी सचिव, टिमरनी
टिमरनी। मंडी समिति के सभाकक्ष में बैठक में अध्यक्ष व सदस्य।
hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva